**INFORMATĪVAIS ZIŅOJUMS**

**Par Eiropas Savienības nodarbinātības un sociālo lietu ministru 2023.gada 3.-4.maija neformālajā sanāksmē izskatāmajiem jautājumiem**

2023.gada 3.-4.maijā Stokholmā (Zviedrijā) notiks Eiropas Savienības *(turpmāk – ES)* nodarbinātības un sociālo lietu ministru neformālā sanāksme *(turpmāk – neformālā sanāksme)*.

**Neformālās sanāksmes darba kārtība**

Neformālās sanāksmes laikā uzmanība tiks pievērsta diviem tematiem: neatbilstībām starp prasmēm un darbavietām pārejas laikā, kā arī adekvātai un ilgtspējīgai sociālajai aizsardzībai demogrāfisko pārmaiņu laikā.

Zviedrijas prezidentūra ir sagatavojusi diskusiju dokumentu par neatbilstībām starp prasmēm un darbavietām pārejas laikā, kur norāda, ka nodarbinātība ir galvenais priekšnoteikums, lai mazinātu nabadzības un sociālās atstumtības risku un nodrošinātu pašpietiekamību. Tāpēc būtiska ir mūžizglītības loma, kā arī prasmju pilnveide, lai nodrošinātu veiksmīgu darba tirgus pāreju no vienas darba vietas uz citu. Vienlaikus diskusiju dokumentā tiek uzsvērta arī Eiropas Prasmju gada loma apmācību un pārkvalifikācijas sekmēšanā ar mērķi veicināt Eiropas uzņēmumu konkurētspēju.

Lai sekmētu viedokļu apmaiņu, Zviedrijas prezidentūra ir sagatavojusi šādus diskusiju jautājumus:

* *Kuri ir būtiskākie un veiksmīgākie pasākumi, lai risinātu pašreizējās neatbilstības starp prasmēm un darbavietām. Kāda ir valdību, sociālo partneru un darbinieku loma?*
* *Kādi pasākumi ir nepieciešami, lai nodrošinātu ilgtermiņa strukturālās pārejas darba tirgos un stiprinātu Eiropas konkurētspēju?*
* *Kā Eiropas Prasmju gads var palīdzēt pilnveidot nepieciešamās apmācības, lai risinātu neatbilstības starp prasmēm un darbavietām?*

Savukārt attiecībā uz diskusiju par adekvātu un ilgtspējīgu sociālo aizsardzību demogrāfisko pārmaiņu laikā Zviedrijas prezidentūra diskusiju dokumentā uzsver, ka pateicoties sociālās aizsardzības sistēmām eiropieši dzīvo ilgākas un veselīgākas dzīves. Taču vienlaikus tas rada jaunus izaicinājumus nākotnes sociālās aizsardzības sistēmu veidošanā – pieaug pieprasījums pēc veselības aprūpes un ilgtermiņa aprūpes pakalpojumiem, pagarinās pensiju izmaksas periods.

Viedokļu apmaiņai Zviedrijas prezidentūra ir sagatavojusi šādu diskusiju jautājumu:

* *Kas ir galvenie pasākumi, lai risinātu izaicinājumus attiecībā uz sociālās aizsardzības sistēmu adekvātumu un ilgtspēju, ko rada sabiedrības novecošanās? Piemēram, kādi pasākumi ir veikti, lai palielinātu vecāku cilvēku līdzdalību darba tirgū, nodrošinātu pieeju augstas kvalitātes aprūpes pakalpojumiem, piemēram, ilgtermiņa aprūpei?*

**Latvijas nostāja**

Par neatbilstībām starp prasmēm un darbavietām

Latvijā 2016.gadā tika izveidota Nodarbinātības padome, kuras sastāvā ietilpst labklājības, ekonomikas, kā arī izglītības un zinātnes ministri. Viens no jautājumiem, kas šobrīd tiek diskutēts Nodarbinātības padomē, ir dažādas atbalsta programmas cilvēkkapitāla attīstībai, un kā tās turpināt pilnveidot, lai nodrošinātu darba tirgum atbilstoša darba spēka pieejamību Latvijā.

Svarīgs jautājums neatbilstību starp prasmēm un darbavietām mazināšanai ir darba tirgū nepieciešamo prasmju identificēšana. Latvijā šim mērķim tiek veikta gan īstermiņa, gan vidēja un ilgtermiņa darba tirgus prognozēšana, kā arī diskusijās par nākotnes darba tirgus vajadzību identifikāciju tiek iesaistīti gan sociālie partneri, gan nozaru asociācijas.

Papildus svarīga loma dažādu apmācību programmu īstenošanā ir Nodarbinātības valsts aģentūrai *(turpmāk - NVA)*, īpašu uzsvaru liekot tieši uz nelabvēlīgākā situācijā esošām personām – gan bezdarbniekiem, gan bezdarba riskam pakļautām personām. NVA klientiem piedāvā profesionālo prasmju pilnveides[[1]](#footnote-1) un pārkvalifikācijas[[2]](#footnote-2) programmas, kas, balstoties uz personu individuālu izvērtējumu, un kopā ar caurviju prasmju apguvi, būtiski uzlabo bezdarbnieku un bezdarba riskam pakļauto personu darba tirgus iznākumu.

Pēdējos gados īpaša uzmanība tiek pievērsta digitālo prasmju atbalstam gan tradicionālo mācību ietvaros (neformālās izglītības datorzinību programmas atbilstoši *DigComp* līmeņiem), gan tiešsaistes mācību platformās. Vienlaikus uzsvars tiek likts arī uz darba devēju mērķētām atbalsta programmām vajadzīgo speciālistu sagatavošanu (piemēram, mācības darba vietā vai pēc darba devēja tieša pieprasījuma), kas sekmē darba tirgum atbilstoša darbaspēka pieejamību, un līdz ar to arī uzņēmumu konkurētspējas un eksportspējas pieaugumu.

Atveseļošanas un noturības mehānisma (ANM) atbalsta ietvaros Labklājības ministrija gatavo investīciju projektu bezdarbnieku, darba meklētāju un bezdarba riskam pakļauto iedzīvotāju iesaistes darba tirgū veicināšanai. Projekta mērķis ir nodrošināt bezdarbnieku un darba meklētāju pārkvalifikāciju un papildu prasmju apguvi, lai stiprinātu konkurētspēju darba tirgū, tai skaitā, motivētu apgūt digitālās prasmes. Programmas ietvaros līdz 2026. gadam plānots iesaistīt 20 450 bezdarbniekus, darba meklētājus un bezdarba riskam pakļautās personas pārkvalifikācijas un darba tirgū pieprasītu prasmju apguves programmās.

Darba tirgus nesalāgotības var rasties arī saistībā ar darba vietu kvalitātes izaicinājumiem, kas ietver gan darba apstākļus, gan darba samaksu. Arī šo jautājumu risināšanā ir būtiska sociālo partneru iesaiste.

Aktīvās darba tirgus politikas pasākumiem, tajā skaitā mācībām un karjeras konsultācijām, ir nozīmīga loma efektīvai darba tirgus strukturālo izmaiņu vadīšanai. Arī profilēšanas sistēmas attīstīšana (dažādu profilēšanas rīku piemērošana, piemēram, digitālo prasmju noteikšanai) var sniegt pienesumu, ļaujot saprast cilvēka motivāciju un vajadzības, lai piedāvātu atbilstošāko prasmju apguves programmu un personas atgrieztos darba tirgū vai iegūtu labāk apmaksātu un kvalificētāku darbu. Īpašs atbalsts ir nepieciešams mazāk kvalificētajiem un tiem, kuru pašreizējā izglītība vai kvalifikācija neatbilst darba tirgus prasībām. Atbalsta pasākumi prasmju identificēšanai un kvalitatīvākā izglītības pakalpojuma sasniegšanai (ar atbalstu mobilitātei vai informācijai par izglītības pakalpojumu sniedzējiem) kopā ar darba tirgus pieprasījumam atbilstošu programmu piedāvājumu var mazināt bezdarba un ilgstošā bezdarba riskus. Nenoliedzami digitālās un valodu prasmes ir tās, kas paver durvis uz labāk apmaksātu darbu, vienlaikus jāmin, ka sociālajā jomā saglabājas pieprasījums pēc aprūpētājiem, asistentiem, sociāliem darbiniekiem un sabiedrībai novecojot pieprasījums aizvien pieaugs.

Kopš 2017.gada Valsts izglītības attīstības aģentūra īsteno Eiropas Sociālā fonda projektu “Nodarbināto personu profesionālās kompetences pilnveide” ar mērķi pilnveidot nodarbināto personu profesionālo kompetenci, lai laikus novērstu darbaspēka kvalifikācijas neatbilstību darba tirgus pieprasījumam, veicinātu strādājošo konkurētspēju un darba ražīguma pieaugumu. Projekta ietvaros nodarbinātie var apgūt darba tirgū aktuālas prasmes un kompetences, saņemot 90%-95% atbalstu mācību maksai. Mācību vajadzības apstiprina Pieaugušo izglītības pārvaldības padome, kurā darbojas pārstāvji no 20 institūcijām (tostarp, ministriju, pašvaldību, darba devēju, darba ņēmēju pārstāvji). Priekšrocības uzņemšanā ir sociālā riska grupu nodarbinātajiem vecumā no 45 gadiem ar zemu vai darba tirgum nepietiekamu izglītības līmeni. Līdz 2023.gada 31.janvārim mācības projekta ietvaros bija pabeigušas vairāk nekā 60 tūkstoši personu.

Latvija uzskata, ka būtiska ir mūžizglītības popularizēšana, vienlaikus ņemot vērā izglītības atbalsta pieejamību un sasniedzamību, kur Eiropas Prasmju gadam var būt nozīmīgs ieguldījums. Taču jāņem vērā arī tas, ka lielākais valstu izaicinājums saglabājas attiecībā uz to personu sasniegšanu, motivēšanu un mūžizglītības atbalsta piemērošanu, kuriem pašreizējā izglītība vai kvalifikācija neatbilst darba tirgus prasībām vai pastāv citi šķēršļi efektīvai iesaistei mūžizglītībā. Eiropas Prasmju gadam, izmantojot ekspertu un praktiķu tīklojumu dalībvalstu līmenī kopā ar atbalstu izglītības programmu iesaistē un informētības pasākumiem, ir potenciāls sekmēt gan pieaugušo iesaisti izglītībā, gan izglītības sistēmu salāgošanu ar darba tirgus vajadzībām, integrējot arī individuālos mācību kontus un mikrokvalifikācijas.

*Viedoklis balstīts uz Sociālās aizsardzības un darba tirgus politikas pamatnostādnēm 2021.-2027.gadam, kas apstiprinātas 2021.gada 1.septembrī ar Ministru kabineta rīkojumu Nr.616.*

Par adekvātu un ilgtspējīgu sociālo aizsardzību

Sociālās aizsardzības jomā viens no ilgstošiem izaicinājumiem ir zemais finansējums, kā rezultātā dažādi sociālie transferti ir ļoti zemi. Lai uzlabotu minimālo ienākumu saņēmēju ienākumu situāciju, šogad Latvija ir pilnībā ieviesusi minimālo ienākumu reformu, nosakot normatīvajos aktos minimālo ienākumu sliekšņu aprēķina metodoloģiju un pilnveidojot minimālo ienākumu sliekšņu pārskatīšanas regularitāti. Tādējādi no 2023.gada 1.jūlija minimālo ienākumu sliekšņi tiek izteikti procentuālā izteiksmē no minimālo ienākumu mediānas, t.i., minimālo ienākumu slieksnis nav zemāks par 20% no ienākumu mediānas. Tāpat noteikts, ka minimālo ienākumu sliekšņus pārskata vienlaikus katru gadu (šobrīd – reizi trijos gados). Noteikts, ka minimālo ienākumu sliekšņus nepārskata, ja minimālo ienākumu mediāna pārskata gadā samazinās, lai neizveidotos situācija, ka jau tā ļoti zemie minimālie ienākumi trūcīgākajai iedzīvotāju daļai tiek samazināti. Šo izmaiņu rezultātā uzlabosies minimālo ienākumu saņēmēju finansiālā situācija, samazinot šo cilvēku nabadzības un sociālās atstumtības risku.

Vienlaikus esošie izaicinājumi saistībā ar pensiju apmēru adekvātumu tiek risināti gan minimālā ienākuma līmeņa reformas ietvaros - minimālo apmēru sasaisti ar konkrētiem ekonomiskiem rādītājiem, gan arī vērtējot iespējas ieviest bāzes pensijas. Adekvātumu un ilgtspēju pozitīvi ietekmē arī īstenotā pakāpeniskā pensijas vecuma paaugstināšana līdz 65 gadiem 2025.gadā.

Savukārt nodarbinātības jomā gados vecākos iedzīvotājus Latvijā raksturo samērā augsta līdzdalība darba tirgū, bet galvenais izaicinājums ir bezdarbs un īpaši ilgstošais bezdarbs, ko ietekmē tādi faktori kā zemāka mobilitāte gan attiecībā uz darbavietas maiņu, gan atgriešanos darba tirgū, stereotipi no darba devēju puses, izglītības un veselības aspekti, kā arī aprūpes pienākumi. Aktīvās novecošanās kontekstā ir svarīgi pievērst uzmanību arī darba vietu kvalitātes jautājumiem. Tāpat šajā diskusijā ir svarīgi ņemt vērā, ka vecāku cilvēku situācija darba tirgū ir jāvērtē individuāli, ņemot vērā katras personas specifiskos darba tirgus šķēršļus un iespējas.

Sociālo pakalpojumu jomā kā galvenos izaicinājumus var minēt nevienmērīgu sociālo pakalpojumu pārklājumu, ievērojamas atšķirības starp pašvaldībām to sniegto sociālo pakalpojumu struktūrā un apjomā, kā arī cilvēkresursu un finanšu nepietiekamību. Tāpēc Latvija novērtē Padomes ieteikumā par piekļuvi pieejamai un kvalitatīvai ilgtermiņa aprūpei, kā arī Eiropas Aprūpes stratēģijā ietvertos mērķus.

Latvija jau šobrīd ir uzsākusi darbu pie sociālo pakalpojumu finansēšanas modeļa izstrādes. Vienlaikus tiek turpināts darbs pie konceptuālā ziņojuma par individuālā budžeta pieeju sociālo pakalpojumu sniegšanā personām ar funkcionāliem traucējumiem izstrādes, un tuvākā laikā to plānots nodot sabiedrības līdzdalībai. Saistībā ar vienmērīgu sociālo pakalpojumu tīkla attīstību pašvaldībās 2022.gadā tika ierosināti grozījumi Sociālo pakalpojumu un sociālās palīdzības likumā, lai veicinātu minimālā sociālo pakalpojumu groza nodrošināšanu pašvaldībā, nosakot pakalpojumus, kuri pašvaldībās ir nodrošināmi, un paredzot pakalpojumus, kuru nodrošināšanai pašvaldībām tiek piešķirta valsts budžeta mērķdotācija (piemēram, līdzfinansējums aprūpes mājās pakalpojumam bērniem ar ļoti smagiem funkcionēšanas ierobežojumiem). Papildus Latvija turpina darbu pie integrēta un no valsts budžeta līdzekļiem finansēta hospisa aprūpes pakalpojuma ieviešanai klienta dzīvesvietā, sākot ar 2023.gada 1.oktobri.

*Viedoklis balstīts uz Sociālās aizsardzības un darba tirgus politikas pamatnostādnēm 2021.-2027.gadam, kas apstiprinātas 2021.gada 1.septembrī ar Ministru kabineta rīkojumu Nr.616.*

1. Neformālā izglītība (valodas, IKT); Augstākās izglītības kursi/moduļi; Transportlīdzekļu un traktortehnikas vadītāju mācības; Mācības tiešsaistes kursu platformās; Darba tirgum nepieciešamās pamatprasmes. [↑](#footnote-ref-1)
2. Profesionālā tālākizglītība; Profesionālā pilnveide; Profesionālās tālākizglītības moduļi; Apmācība pēc darba devēja pieprasījuma; Apmācība pie darba devēja, ar nozaru asociāciju iesaisti. [↑](#footnote-ref-2)